ועדת החוקה, חוק ומשפט, כנסת 24, פרוטוקול מספר 263, 2022-05-15 10:30

גלעד קריב: בוקר טוב.

גלעד קריב: מכובדיי, שלום לכולם.

גלעד קריב: תודה למתכנסים ולמתכנסות.

גלעד קריב: אנחנו בדיון - שעל פניו אמור להיות קצר – בנושא הצעת צו הראיות (קביעת גוף ציבור), התשפ"ב-2022.

גלעד קריב: נמצאים איתנו ממשרד המשפטים חברתנו עורכת הדין יפעת רווה ועורכת הדין קרן רוט, מהמשרד להגנת הסביבה עורכת הדין ליאורה עופרי, מרשות הטבע והגנים בן רוזנברג מנהל האגף להגנה על החי והצומח ועורך הדין שי פרץ.

גלעד קריב: אני מבין שאנחנו עלינו כאן על דבר שנעשה עד היום כדבר שבשגרה אבל ככל הנראה תוך התעלמות מהצורך בצו של השר ואישור הוועדה.

גלעד קריב: לצורך הפרוטוקול נבקש מהרשות להציג את הצורך שלה בתעודות או את המשרד להגנת הסביבה והתייחסות משרד המשפטים.

גלעד קריב: אני כבר אומר מראש שמבחינתי השאלה המרכזית, בדקנו אם זה המצב בעוד תאגידים סטטוטוריים שאולי צריך להביא לתשומת ליבם.

יפעת רווה: לא בדקנו אקטיבית אם יש עוד תאגידים.

יפעת רווה: לא פנינו ולכל התאגידים במדינת ישראל.

יפעת רווה: רק הפנו את תשומת ליבנו ותיקנו את הטעות הזאת.

גלעד קריב: אם אני מבין נכון את ההיבט המשפטי, הרשות היום נהנית ממעמד של תאגיד סטטוטורי.

גלעד קריב: בתוך רשימת 70 התאגידים הסטטוטוריים – עסקנו בזה גם בהקשר של חוק הרגולציה וגם בחוק ההסדרים היה נושא של חובות הדיווח החשבונאיים של תאגידים סטטוטוריים.

גלעד קריב: עסקנו לא מעט בכנס הקודם שאלת מי הם התאגידים הסטטוטוריים.

גלעד קריב: על פניו, מבלי לחקור בעניין, אני מניח שלמשל לרשות ניירות ערך יש סמכויות חקירה.

גלעד קריב: אני רק אומר שהסוגיה הזאת לא רלוונטית רק לרשות הטבע והגנים.

גלעד קריב: השאלה אם אפשר לבקש הוצאת תזכורת לכל התאגידים הסטטוטוריים.

גלעד קריב: כל עוד לא שמנו לב כוועדה לעניין הזה, גם הרשות המבצעת לא שמה לה, אז בסדר, כולנו חיינו מאחורי המסך, אבל ברגע שהסוגיה התעוררה בעקבות העניין של רשות הטבע והגנים, אנחנו לא יכולים להיות בשב ואל תעשה.

יפעת רווה: נצטרך לבדוק.

יפעת רווה: יכול להיות שאפשר לשלוח לכולם.

יפעת רווה: פרסמנו תזכיר שלא קיבלנו עליו הערות.

גלעד קריב: אני מציע שתחשבו.

גלעד קריב: אני אומר בזהירות שהסיטואציה עם רשות הטבע והגנים מתועדת.

גלעד קריב: יש דיון ועדה, יש פרוטוקול, היה תזכיר של צו ויש צו.

גלעד קריב: חבל יהיה להימצא בעוד כמה חודשים במצב שעורך דין קפדן יבוא ויטען נגד פעולת פיקוח של תאגיד סטטוטורי.

יפעת רווה: אנחנו ננסה לבדוק את זה.

גלעד קריב: בסדר.

גלעד קריב: לתשומת ליבכם.

גלעד קריב: לפרוטוקול, עורכת הדין רווה, הערות משפטיות, או אם לעורכת הדין רוט יש מה להוסיף.

קרן רוט: אין לנו מה להוסיף.

קרן רוט: אני חושבת שחשובה ההתייחסות של המשרד עצמו.

קרן רוט: הצורך הגיע לאחר שהם גילו לא מזמן שאכן הם לא כלולים בצו, שאין להם צו והם לא חלק מעובדי המדינה ומכאן התעורר הצורך.

קרן רוט: באמת החשיבות הרבה היא שתוגש תעודת עובד ציבור מבלי שהם יצטרכו להעיד בבית משפט.

קרן רוט: כמובן אני מזכירה שלפי סעיף 26 עדיין אפשר לקרוא להם למתן עדות בבית משפט, לחקירה נגדית.

גלעד קריב: הדבר המרכזי שיוצא מכאן הוא שבית משפט רשאי בהחלטה אקטיבית שלו, על פי בקשת המדינה, לקבל כראיה מסמך רשמי של עובד ציבור, מבלי שהוא יידרש לבוא ולתת עדות, אלא אם מבקשים חקירה נגדית.

שי פרץ: אני רק רוצה לומר לאדוני שאנחנו גילינו את זה דרך איזשהו פסק דין אזרחי שאפילו לא היינו צד לו.

שי פרץ: עובד ציבור שלנו ניסה להגיש תעודת עובד ציבור.

שי פרץ: הייתה שם עוד רשות סטטוטורית, רשות נחל קישון שגם עובד מעובדיה ניסה להגיש תעודת עובד ציבור וגם היא נדחתה.

שי פרץ: הם לא ידעו שהם לא מוסמכים ולא עברו את כל הפרוצדורה.

שי פרץ: ביום שגילינו את זה רצנו להגנת הסביבה כדי לקדם את החקיקה הזאת אבל יכול להיות שזה קורה עם עוד תאגידים סטטוטוריים כפיט שאמרת קודם.

יפעת רווה: אנחנו נבדוק את זה.

גלעד קריב: סעיף (3) בסעיף 28 לשיטתכם הוא מכוון תאגידים סטטוטוריים?

דגנית כהן ויליאמס: אולי אני אבהיר.

דגנית כהן ויליאמס: יש דוגמאות לכך.

דגנית כהן ויליאמס: למשל צו כזה ניתן לבנק ישראל שהוא תאגיד סטטוטורי, לרשות לבטיחות ולגהות.

דגנית כהן ויליאמס: יש גופים אחרים שהשר קבע.

גלעד קריב: עוד התייחסויות.

גלעד קריב: הערות.

גלעד קריב: נקריא את הצו.

גלעד קריב: זאת הזדמנות לשבח את רשות הטבע והגנים על עבודתה המסורה למען ערכי טבע ונוף.

גלעד קריב: יישר כוחכם.

דגנית כהן ויליאמס: הצעת צו הראיות (קביעת גוף ציבור), התשפ"ב-2022 בתוקף סמכותי לפי סעיף 28(3) לפקודת הראית (נוסח משולב), התשל"א-1971 (להלן – הפקודה) ובאישור ועדת החוקה, חוק ומשפט של הכנסת, מצווה שר המשפטים לאמור:

דגנית כהן ויליאמס: הרשות לשמירת הטבע והגנים הלאומים שהוקמה בסעיף 3 לחוק גנים לאומיים, שמורות טבע, אתרים לאומיים ואתרי הנצחה, התשנ"ח-1998, היא גוף ציבורי שעובדיו או נושאי תפקידים שלו הם עובדי הציבור לעניין סימן ג' לפרק ב' לפקודה.

גלעד קריב: מי בעד אישור הצו?

גלעד קריב: אושר

גלעד קריב: אושר פה אחד.

גלעד קריב: תודה רבה.